Forrest Gump

Sisu

Filmi alguses langeb bussipeatuses istuva Forrest Gumpi jalge ette linnusulg. Ta võtab sule üles ja paneb selle raamatu vahele. Mõne aja pärast istub Gumpi kõrvale üks naisterahvas, kellele ta pakub šokolaadi ja hakkab jutustama oma elust. Gumpi jutustuse jooksul on tal mitmeid kuulajaid, kes suhtuvad temasse erinevalt.
Gump alustab jutustamist oma lapsepõlvest. Ta kasvas üles emaga, kes ei lasknud end heidutada asjaoludest, et Forrest pidi nõrkade jalgade tõttu kandma ortoosi ning et madala IQ tõttu ei tahetud teda esiti kooli vastu võtta. Esimesel koolipäeval sai Forrest tuttavaks Jenny Curraniga, kellest sai tema lähedane sõber.
Kooli ajal, kui Forrest ortoosist vabanes, avastas ta, et ta suudab väga kiiresti joosta. Seetõttu võeti ta pärast keskkooli lõpetamist kõrgkooli vastu ameerika jalgpalli stipendiumiga. Pärast kõrgkooli lõpetamist algas Vietnami sõda ja Forrest astus sõjaväkke, kus ta tutvus Bubba Blue'ga. Peale väljaõppe lõpetamist saadeti Forrest koos Bubbaga Vietnami, kus nende käsuohvitseriks sai leitnant Dan.
Bubba sai lahingus surma ning Dan kaotas mõlemad jalad. Ehkki Forrestil õnnestus päästa leitnant Dani elu, oli too Forresti peale pahane, sest tema perekonna traditsiooniks oli surra lahinguväljal, Dan on aga terveks eluks sandistatud. Haiglas taastudes avastas Forrest enese jaoks lauatennise. Temast sai rahvuslikul tasemel lauatennisist ning ta osales Hiinas ühel turniiril. Lõpuks vabastati Forrest armeest ning ta suundus Washingtoni, kus talle anti medal teenete eest Vietnami sõjas. Seal kohtus ta ühel sõjavastasel kogunemisel taas Jennyga, kes osales hipiliikumises.
Forrest läks Bubba kodulinna, ostis omale krevetilaeva ning pani sellele nimeks Jenny. Leitnant Dan tuli laevale tüürimeheks töötama ning nad hakkasid krevette püüdma. Algul ei olnud nende äri edukas, ent kui orkaan hävitas Louisiana osariigis kõik paadid peale nende oma, suurenes Forresti ja leitnant Dani krevetisaak ja nad said väga rikkaks. Forrest sai teada, et ta ema oli väga haige, ning veetis tolle viimased elupäevad temaga.
Mõned aastad hiljem saabus Jenny ühel õhtul Forresti ukse taha ning nad elasid mõnda aega koos. Forrest tegi talle abieluettepaneku, kuid Jenny keeldus ja lahkus. Seejärel otsustas Forrest jooksma minna ja ta jooksis mitu korda Ameerika Ühendriikide läänekaldalt idakaldale ja tagasi.
Forrest lõpetab oma eluloo jutustamise ja ütleb kõrvalistujale, et ta on saanud Jennylt kutse ja sõidab teda külastama. Kohale jõudes saab ta teada, et tal on Jennyga poeg Forrest Junior, kes on oma klassi targemate seas. Jenny räägib Forrestile, et tal on ravimatu haigus, ning filmi lõpuks ta sureb selle kätte. Film lõpeb stseeniga, kus Forrest saadab oma poja esimesel koolipäeval teele.

Piletikassa

"Forrest Gumpi" eelarve oli 55 miljonit USA dollarit. Film esilinastus 6. juulil 1994. Avanädalal näidati "Forrest Gumpi" 1595 kinos üle maailma ja see tõi sisse 24 450 602 dollarit. Kokku näidati filmi 2365 kinos ja see tõi ülemaailmselt sisse 677 945 399 dollarit. 1994. aasta lõpuks oli "Forrest Gump" Kanada ja Ameerika enim sissetoonud filmide edetabelis neljandal kohal.

Auhinnad

"Forrest Gump" nomineeriti 1994. aastal 13 Oscarile, millest see võitis kuus: parim film, parim peaosatäitja (Tom Hanks), parim režissöör, parim mugandatud käsikiri, parimad eriefektid ja parim filmitöötlus.
"Forrest Gump" võitis 1995. aastal kolm Kuldgloobust: parima režissööri, parima draama ja parima osatäitja eest draamafilmis.
"Forrest Gump" võitis 1995. aastal BAFTA auhinna parimate eriefektide eest.